|  |  |  |
| --- | --- | --- |
| ks_hovedlogo |  |  |
| **B**-rundskriv nr.: | 9-2012 |
| Dokument nr.: | 12/02230-1 |
| Arkivkode: | 0 |
| Dato: | 29.11.2012 |
| Saksbehandler: | KS Forhandling |

|  |  |
| --- | --- |
| Til: | Kommunen / fylkeskommunen / virksomheten |

|  |
| --- |
| Innleie fra virksomhet som har til formål å drive utleie (bemanningsforetak) - Hovedtariffavtalen vedlegg 7 |

Stortinget vedtok i juni i år å innlemme vikarbyrådirektivet i EØS-avtalen, og dermed også i norsk rett. Samtidig vedtok Stortinget endringer i blant annet arbeidsmiljøloven, slik at norsk rett blir i samsvar med direktivet. Lovendringene innebærer i hovedsak at innleide arbeidstakere skal sikres lønns- og arbeidsvilkår som om de er direkte ansatt i innleievirksomheten. Endringene trer i kraft fra 1. januar 2013. Fra samme tidspunkt har partene i tariffoppgjøret blitt enige om at kommunene/fylkeskommunene/virksomhetene skal sikre at innleide arbeidstakere i kommunal sektor har lønns- og arbeidsvilkår i samsvar med hovedtariffavtalens (HTA) fellesbestemmelser og lønnsbestemmelser.

**1. Likebehandling**

Det er viktig at vedkommende som utarbeider/inngår kontrakter med bemanningsforetak, har kunnskap om de relevante bestemmelsene i hovedtariffavtalen og særavtaler. Det er videre viktig at det etablereres et samarbeid mellom avdelingen som har ansvaret for kontraktene og avdelingen som har ansvar for ivaretakelse av lovverket og tariffavtalene.

Kommunen/fylkeskommunen/virksomheten skal sikre at innleide arbeidstakere minst får lønns- og arbeidsvilkår som er i samsvar med arbeidsmiljøloven (aml.) § 14-12a (likebehandlingsprinsippet) og HTA kap. 1 §§ 4-15, kap. 3.4, 3.6 og 3.7, kap. 4 med vedlegg 1, kap. 4 B og 4 C, kap. 5 pkt. 5.0 og 5.1 og kap. 6 og særavtaler i KS-tariffområde. Kommunen/fylkeskommunen/virksomheten skal sikre dette så lenge innleieforholdet varer.

Det gjøres oppmerksom på at kap. 1 §§ 8,10, 11 og § 14 i HTA vil kunne få økonomisk betydning.

HTA kap. 1 §§ 4 – 6 regulerer ansattes arbeidstid, godtgjøring for særskilt arbeidstid og overtidsgodtgjøring. Disse bestemmelsene vil bemanningsforetaket være forpliktet til å følge etter likebehandlingsprinsippet i aml. § 14-12a. Det samme gjelder bestemmelsene i HTA som omhandler lønnsfastsettelse og ansiennitet.

Rett til ferie og feriepenger etter HTA kap. 1 § 7 vil også bemanningsforetaket være forpliktet til å ivareta på bakgrunn av likebehandlingsprinsippet i arbeidsmiljøloven.

Kommunen/fylkeskommunen/virksomheten må gi bemanningsforetakene informasjon som er nødvendig for at vilkåret om likebehandling kan oppfylles.

**Pensjon**Innleide arbeidstakere har ikke pensjonsrettigheter etter HTA kap. 2 og vedlegg 4 og 5, jf. meklerens møtebok i tariff-oppgjøret 2012 V bokstav e). Pensjonsrettigheter er heller ikke omfattet av likebehandlingsprinsippet.

**2. Tillitsvalgte**

På anmodning fra tillitsvalgte skal arbeidsgiver dokumentere lønns- og arbeidsvilkår som er gjeldende hos bemanningsforetaket.

Det fremkommer av arbeidsmiljøloven § 14-12 at arbeidsgiver skal drøfte bruken av innleid arbeidskraft minst en gang i året.

Etter HTA kap. 1 § 2.3.2 skal arbeidsgiver minst to ganger i året drøfte prinsippene for bruk av innleie med de tillitsvalgte. Det skal samtidig drøftes eventuelle ressurser til tillitsvalgte.

Innleid arbeidstaker skal presenteres for tillitsvalgte i innleievirksomheten (kommunen). Dette kan blant annet skje ved at den innleide får kontaktopplysninger til de ulike tillitsvalgte.

Tillitsvalgte i innleievirksomheten har rett til å representere innleid arbeidskraft overfor arbeidsgiver i innleievirksomheten. Det forutsetter at den innleide arbeidstakeren er organisert i vedkommendes organisasjon.

Dersom bemanningsforetaket er bundet av tariffavtale med en av hovedorganisasjonene, er rettstvister om den utleides lønns- og arbeidsvilkår et forhold mellom partene i bemanningsforetaket. Etter forespørsel kan arbeidsgiverrepresentant og tillitsvalgt fra innleiebedriften bistå forhandlingene med informasjon om tariffavtalene i KS-tariffområde.

**3. Sikre rettigheter i kontrakt**

Det vil være gjennom innleiekontraktene at kommunen/fylkeskommunen/virksomheten forplikter bemanningsforetaket til å oppfylle likebehandlingsprinsippet, og sikrer innleides rettigheter etter de aktuelle bestemmelsene i HTA. Kommunen/fylkeskommunen/virksomheten må derfor revidere kontrakter som allerede er inngått, og ta de nye forpliktelsene inn i nye kontrakter som inngås.

Hege Mygland

avdelingsdirektør

Elin Kværnø

juridisk rådgiver

**Vedlegg:  
Oversikt over bestemmelsene i HTA som kommunen/fylkeskommunen/virksomheten i avtaler skal sikre at følges.**

**Oversikt over bestemmelsene i HTA som kommunen/fylkeskommunen/virksomheten i avtaler skal sikre at følges**

**HTA kapittel 1 Fellesbestemmelser**

§ 4 Arbeidstid

§ 5 Godtgjøring for særskilt arbeidstid m.m

§ 6 Overtid – forskjøvet arbeidstid

§ 7 Ferie

§ 8 Lønn under sykdom, svangerskap, fødsel og adopsjon

§ 9 Lønn under avtjening av verneplikt

§ 10 Ytelser ved dødsfall/gruppelivforsikringer

§ 11 Erstatning ved yrkesskade/yrkessykdom

§ 12 Ansiennitet og andre lønnsbestemmelser

§ 13 Stedfortredertjeneste/konstituering

§ 14 Permisjon

§ 15 Utlønningsform

**HTA kapittel 3 Generelle lønns- og stillingsbestemmelser**

Kapittel 3.4

Kapittel 3.6

Kapittel 3.7

**HTA kapittel 4 Generelle lønns- og stillingsbestemmelser**

Kapittel 4B Gjennomgående stillinger

Kapittel 4C Undervisningsstillinger i skolen

Vedlegg 1 Stillingskoder med hovedbenevnelse og rapporteringsbenevnelse / avansementstillinger

**HTA kapittel 5 Lokale lønns- og stillingsbestemmelser**

5.0 Innledende merknader

5.1 Stillinger

**HTA kapittel 6 Lærlinger**

**Særavtaler i KS-området**